Paprastasis kamaninis kolibris

sėslus

Paprastasis kamaninis kolibris (Mellisuga helenae) – čiurlinių paukščių (Apodiformes) būrio, kolibrinių (Trochilidae) šeimos, kamaninių kolibrių (Mellisuga) genties paukštis.

Tai smulkiausia žinoma pasaulio paukščių ir smulkiausia žinoma pasaulio šiltakraujų stuburinių gyvūnų rūšis.guinnessworldrecords.com / Smallest bird


 Paplitimas 
Savaime paplitę Karibų jūros Kubos ir Chuventudo salose, kuriose yra drėgnas subtropinis klimatas. Keletą kartų stebėti Jamaikos ir Haičio salose.

Aktyvūs dieną. Gyvena tiek žemose, tiek aukštose altitudėse, bet labiau mėgsta žemumas. Jie gyvena pakrančių ir vidaus miškuose, kalnų slėniuose, pelkėtose vietovėse ir soduose. Juos pritraukia vietovės, ten kur žydi Solandra grandiflora - jų mėgstamiausias nektaro šaltinispsu.edu / Bee Hummingbird .

 Matmenys ir išvaizda 
Patinėliai yra mažesni už pateles. Kūno ilgis nuo snapo iki uodegos galo pas patinėlius apie 5,51 cm, svoris apie 1,95 g. Patelių kūno ilgis apie 6,12 cm, svoris apie 2,6 g. Vidutinis sparno ilgis yra 3,25 cm.

Patinėliai yra spalvingesni už pateles. Patinėlio galva vaivorykštinai raudonų atspalvių, bet gali atrodyti labai skirtingai, priklausomai stebėjimo kampo ir šviesos. Veisimosi metu pailgos šoninės gerklės plunksnos tęsiasi iki kaklo šonų. Aplink akis ir ausų dangteliai yra pilkšvi ir tęsiasi iki galvos šono. Viršutinė kūno dalis yra vaivorykštinai mėlynų ir žalių atspalvių. Sparnų didžiosios skrydžio plunksnos ir uodegos vairinės plunksnos tamsios. Likusi apatinė kūno dalis yra pilkai balta, su viršutiniais mėlynais ir žaliais šonais. Akys tamsiai rudos. Tarp akių ir snapo juoda dėmelė. Snapas beveik tiesus, tamsus. Kojos trumpos, juodos, piršteliai taip pat juodi.

Jaunikliai panašūs į pateles. Nesubrendę patinai ant sparnų galų turi mėlynas dėmes ir juodas dėmes ant uodegos galo.

Patelės viršutinė kūno dalis, galvos viršugalvis ir pakaušis yra vaivorykštinai žali. Aatinė dalis balkšva. Ant suapvalėjusios uodegos galo baltos dėmelės. Tarp snapo ir akių yra juodokai tamsi dėmelė. Už akies - balta dėmelė.

 Biologija 
Jie puikūs skrajūnai, didesniąją gyvenimo dali praleidžia skraidydami. Jų skrydžio raumenys sudaro iki 22–34 proc. kūno masės. Kaip ir įprasta tarp kitų kolibrių rūšių, paprastųjų kamaninių kolibrių pečių sąnariai leidžia sparnams pasisukti 180 laipsnių kampu. Per piršlybas, skrydžio metu patinėlis sparnu suplasnoja galimai iki 200 kartų per sekundę. Gali skristi iki 40-48 km/val. greičiu. Sugeba skristi tiesiai aukštyn, žemyn, atbulai ir net apsivertę, tai yra aukštyn kojomis. Skrydžio metu tankiai plasnodami sparnais jie sukelia panašų į kamanių zvimbesį. 

Jų balsas tai skardus cirpimas arba čiulbėjimas.

Paprastųjų kamaninių kolibrių širdis plaka nuo 300 iki 500 dūžių per minutę. Jie puikiai prisitaikę prie vėsesnių naktų, kuomet jų kūnas tamsiu paros metu patenka į anabiozės stadiją. Jų kūno temperatūra paprastai yra +41 °C laipsnis, bet nakčiai nukrinta iki oro temperatūros, kuri yra maždaug +30 °C, o tai leidžia jiems sutaupyti energiją.

Išskyrus poravimąsi, paprastieji kamaniniai kolibriai gyvena pavieniui. Jų patinėliai turi savo teritorijas, kurias agresyviai saugo nuo konkurentų ir isibrovėlių. Į jų teritorijas atskridusius maitintis kitus patinėlius, sfinksus (Sphingidae), kamanes (Bombus) jie vejoja. Taip pat, kad apginti savo teritoriją, skraido naudodami bauginančius viražus.

 Perėjimas 
Poliginai - patinėlis vieno sezono metu poruojasi su keliomis patelėmis. 

Perėjimo sezonas prasideda tarp kovo ir birželio mėnesių arba drėgnojo sezono pabaigoje ir sausojo sezono pradžioje, kuomet pradeda žydėti daugelis medžių bei krūmų. Šis sezonas atitinka ir Solandra grandiflora žydėjimo pradžią, kuri yra paprastųjų kamaninių kolibrių mėgstamas nektaro šaltinis.

Lizdą krauna tik patelė. Puodelio formos lizdą suka iš kerpių, samanų, žievės ir voratinklio. Lizdas 3 cm skersmens - tai mažiausias lizdas tarp visų paukščių rūšių. Deda 1-2, bet dažniausiai 2 sėjamojo žirnio dydžio baltus, bet elipsinės formos kiaušinius. Kiaušinius peri tik patelė, nuo 14 iki 23 dienų. Ką tik iš kiaušinio prasikalę jaunikliai beveik beplunksniai (bepūkiai) ir akli, bet auga labai greitai. Jauniklius maitina tik motina, kuri pakibusi virš lizdo tankiai plasnodama, atryja jiems maistą. Jaunikliai lizdą palieka po 18-38 dienų, kuomet sparnų plunksnos būna pilnai išaugusios. Subręsta po metų. Paprastieji kamaniniai kolibriai natūraliomis sąlygomis laisvėje gyvena iki 7, o laikomi nelaisvėje išgyvena ilgiau - 10 metų. 

 Mityba 
Pagrinde minta nektaru. Pakibę ore ir tankiai, iki 80 kartų per sekundę plasnodamioiseaux-birds.com / Bee Hummingbird Mellisuga helenae, naudodamiesi ilgu, plonu snapu ir dvigubai ilgesniu liežuvių, nektarą siurbia iš 15 augalų rūšių žiedų. Bet dažniausiai iš 10 augalų rūšių, tarp kurių 9 yra savaiminiai Kuboje, tai - Antigonon leptopus, Chrysobalanus icaco, Cissus obovata, Clerodendrum aculeatum, Forsteronia corymbosa, paprastasis sartūklas (Hamelia patens), Lysiloma latisiliquum, Pavonia paludicola, Tournefortia hirsutissima, Turnera ulmifoliaunm.edu / FLORAL TRAITS OF PLANTS VISITED BY THE BEE HUMMINGBIRD (MELLISUGA HELENAE); Bo Dalsgaard, Daniel W. Carstensen, Arturo Kirkconnell, Ana M. Martín González, Orestes Martínez García, Allan Timmermann & William J. Sutherland | ORNITOLOGIA NEOTROPICAL 23: 143–149, 2012© The Neotropical Ornithological Society.

Kartais minta vabzdžiais ir vorais. Per diena sulesto maisto kiekis atitinka jo pusę kūno svorio.

 Priešai 
Žinomi paprastųjų kamaninių kolibrių priešai, kuriems yra tapę aukomis - vanaginiai (Accipitridae), sakaliniai (Falconidae), tikrieji sakalai (Falco), volungenės (Icterus), beuodegiai varliagyviai (Anura), kai kurios stipinpelekės žuvys (Actinopterygii) ir tropiniai vorai (Araneae).

 Nauda 
Besimaitindami nektaru, taip yra praryjamos ir žiedadulkės, kurias vėliau perneša iš žiedo į žiedą. Tokiu būdu paprastieji kamaniniai kolibriai vaidina svarbų vaidmenį apdulkinant augalus. Į dieną aplankytų ir apdulkintų gėlių skaičius gali siekti iki 1500. Tokios rūšys kaip Solandra grandiflora ir paprastasis sartūklas (Hamelia patens) evoliucionavo taip, kad jų nektaras yra prieinamas tik kamaniniams kolibriams.

 Atradimas ir rūšies pavadinimas 
Paprastieji kamaniniai kolibriai (Mellisuga helenae) pasaulio mokslui tapo žinomais nuo 1844 m., kuomet juos atrado vokiečių kilmės kubiečių gamtininkas Chuanas Gundlachas (Juan Gundlach). Moksliškai pirmą kartą šią rūšį aprašė 1850 m. ispanų kilmės gamtininkas Chuanas Lembeijė (Juan Lembeye). Rūšies lotyniškas pavadinimas helenae suteiktas Helenos But (Helena Booth) garbei, kuri talkininkavo Chuanui Gundlachui.

 Galerija 

 Šaltiniai 
 animaldiversity.org / Mellisuga helenae bee hummingbird

 Nuorodos 
 birdsoftheworld.org / Bee Hummingbird Mellisuga helenae
 audubon.org / Get to Know the Bee Hummingbird, the World’s Smallest Bird
 youtube.com / Meet The Smallest Bird On Earth Nature on PBS | 13 Mar 2020 (vaizdo medžiaga)
 youtube.com / Bee Hummingbird, singing male, Cuba 31st March 2015 | Paprastojo kamaninio kolibrio čiulbesys (vaizdo medžiaga)

Kategorija:Kolibriniai